REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/113-15

12. marta 2015. godine

B e o g r a d

ZAPISNIK

SA 45. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 12. MARTA 2015. GODINE

Sednica je počela u 12,05 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Katarina Rakić (pristupila u toku razmatranja druge tačke dnevnog reda), Aleksandar Marković, Milisav Petronijević, Đorđe Milićević, Ljubiša Stojmirović, Saša Maksimović, Obrad Isailović, Darko Laketić i Dragana Barišić (pristupila u toku razmatranja druge tačke dnevnog reda).

Sednici su prisustvovali zamenici odsutnih članova Odbora: Mira Petrović, zamenik Milana Krkobabića i Katarina Šušnjar, zamenik Dušice Stojković.

Sednici nisu prisustvovali članovi Odbora: Olgica Batić, Milan Krkobabić, Snežana Malović, Vesna Martinović, Veroljub Matić, Dušica Stojković.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje obaveštenja generalnog sekretara o izricanju mere održavanja reda na sednici Sedmog vanrednog zasedanja Narodne skupštine u 2015. godini (03 Broj 06-2/66-15 od 23. februara 2015. godine);

2. Razmatranje zahteva Zorana Jozića, narodnog poslanika, za davanje mišljenja za obavljanje drugog posla (21 broj 02-449/15 od 25. februara 2015. godine);

3. Razno.

**Prva tačka dnevnog reda**: Razmatranje obaveštenja generalnog sekretara o izricanju mere održavanja reda na sednici Sedmog vanrednog zasedanja Narodne skupštine u 2015. godini (03 Broj 06-2/66-15 od 23. februara 2015. godine)

Predsednik Odbora, upoznao je članove i zamenike članova Odbora, sa sadržinom obaveštenja generalnog sekretara Narodne skupštine o izrečenoj meri održavanja reda na sednici Narodne skupštine održane 20. februara 2015. godine, narodnom poslaniku Draganu Šutanovcu - jedna opomena. Uz obaveštenje je dostavljen i izvod iz stenografskih beležaka sa navedene sednice. Kako je dalje istakao, u skladu sa članom 115. Poslovnika, Odbor donesi odluku o novčanoj kazni, na osnovu izrečene mere zbog povrede reda na sednici Narodne skupštine i to u visini od 10% osnovne plate narodnog poslanika, kako je to predviđeno članom 114. stav 1. Poslovnika Narodne skupštine. Prema izveštaju nadležnog Odeljenja, 10% osnovne plate narodnog poslanika iznosi 6.829,78 dinara.

Diskusije nije bilo.

Na predlog predsednika, Odbor je jednoglasno doneo odluku o novčanom kažnjavanju narodnog poslanika Dragana Šutanovca, u visini od 10% osnovne plate narodnog poslanika, što iznosi 6.829,78 dinara.

**Druga tačka dnevnog reda**: Razmatranje zahteva Zorana Jozića, narodnog poslanika, za davanje mišljenja za obavljanje drugog posla (21 broj 02-449/15 od 25. februara 2015. godine)

Predsednik odbora je obavestio članove i zamenike članova Odbora da se narodni poslanik Zoran Jozić u skladu sa članom 30. stav 4. Zakona o Agenciji za borbu protiv korupcije, obratio Odboru zahtevom 21 broj 02-449/15 za davanje pozitivnog mišljenja da uz vršenje funkcije narodnog poslanika, može da obavlja i posao pomoćnika direktora Osnovne škole „Stojan Novaković“ u Blacu, sa nepunim radnim vremenom (30%), na koje je raspoređen rešenjem v.d. direktora navedene osnovne škole.

Diskusije nije bilo.

Na predlog predsednika, Odbor je jednoglasno dao pozitivno mišljenje da Zoran Jozić uz vršenje funkcije narodnog poslanika na stalnom radu može da obavlja i posao pomoćnika direktora Osnovne škole „Stojan Novaković“ u Blacu sa nepunim radnim vremenom (30%).

**Treća tačka dnevnog reda**: Razno

Petar Petrović, član Odbora je istakao da je neophodno da Odbor zauzme stav vezano za naplatu putarine za korišćenje auto-puta, koja se od strane JP „PUTEVI SRBIJE“ od 1. marta 2015. godine naplaćuje narodnim poslanicima koji na sednice dolaze iz unutrašnjosti, čime se kako je istakao narodni poslanici stavljaju u neravnopravan položaj. On je podsetio da je članom 17. Zakona o primanjima narodnih poslanika u Narodnoj skupštini Republike Srbije predviđeno da narodni poslanici za dolazak na sednicu Skupštine ili odbora imaju pravo na besplatan prevoz, odnosno pravo na naknadu troškova. S tim u vezi, Saša Maksimović je istakao da se ovakvim rešenjem prema kojem se narodnim poslanicima, koji dolaze na sednicu Narodne skupštine ili njenog radnog tela sopstvenim automobilom, naplaćuje putarina za korišćenje auto-puta, narodni poslanici izlažu dodatnom trošku i podržao predlog Petra Petrovića da se narodnim poslanicima za dolazak na sednice ne naplaćuje putarina. Navedeno je podržao i prof dr Ljubiša Stojmirović, kao i Mira Petrović koja je istakla da navedeno pitanje treba da reši Kolegijum Narodne skupštine i da je ono već razmatrano na sednicama Kolegijuma održanim početkom marta meseca, na kojima je dogovoreno da Narodna skupština uputi zvaničan dopis Vladi Republike Srbije. Takođe, Milisav Petronijević postavio je pitanje da li se i ministrima resornih ministarstava naplaćuje navedena putarina kada putuju na službeni put. Imajući u vidu sve napred navedeno, predsednik Odbora je zamolio da se svim članovima Odbora dostavi dopis koji je JP „PUTEVI SRBIJE“ uputilo Narodnoj skupštini, vezano za naplatu putarine narodnim poslanicima.

Sednica je završena u 12,25 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić